Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 100/13/4401	Komárno, 23.7.2013
EEČ : 2-30-148-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov.

Rozhodol: 	prokurátorka Okresnej prokuratúry Komárno
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
Hoci mu ako rodičovi zo Zákona o rodine vyplýva povinnosť vyživovať syna XXXXX, nar.XXXXX – študenta XXXXX, pričom právoplatným rozsudkom Okresného súdu XXXXX sp. zn. 9P 177/01 z 19. júla 2010 bol zaviazaný prispievať na jeho výživu  sumou  80.- € mesačne, a to matke dieťaťa XXXXX, bytom  XXXXX, túto povinnosť si neplnil v júli 2012 a v mesiacoch november 2012 až február 2013, hoci v tomto období mal príjem z podnikania ako živnostník – zámočník, v dôsledku čoho mu za  toto obdobie vznikla na výživnom zaostalosť v celkovej výške 320.- €, pričom takto konal napriek tomu, že bol právoplatným trestným rozkazom Okresného súdu XXXXX sp. zn. 14T/67/11-83 z 15. augusta 2011 odsúdený za prečin zanedbania povinnej výživy podľa § 207 ods. 1 Tr. zákona a bol mu uložený trest odňatia slobody v trvaní štyroch mesiacov s podmienečným odkladom jeho výkonu na skúšobnú dobu v trvaní jedného roka.

lebo zanikla trestnosť činu.

Odôvodnenie:
	Vyšetrovateľ  uznesením č. ORP-139/OEK-KN-13 z 20. júna 2013 podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c/ Tr. zákona na skutkovom základe uvedenom vo výrokovej časti tohto zastavujúceho rozhodnutia.
	Vyšetrovateľ dňa 22. júla 2013 predložil na tunajšiu prokuratúru návrh na zastavenie trestného stíhania v zmysle § 215 ods. 1 písm. h/ Tr. poriadku. Preskúmaním na vec sa vzťahujúceho spisového materiálu som zistila, že tento návrh je opodstatnený.
	Prečinu zanedbania povinnej výživy podľa § 207 ods. 1, ods. 3 písm. c/ Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a spácha čin hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.
	Vyživovacia povinnosť XXXXX, nar. XXXXX vyplývajúca zo Zákona o rodine bola naposledy upravená rozsudkom Okresného súdu XXXXX sp. zn. 9P 177/01 z 19. júla 2010 tak, že na syna XXXXX, nar. XXXXX mal platiť mesačne 80.- € počnúc dňom 1.1.2011.
	Z výsledkov vykonaného vyšetrovania vyplynulo, že obvinený XXXXX matke svojho syna XXXXX, resp. ani synovi XXXXX, ktorý - hoci nadobudol plnoletosť, je naďalej odkázaný na výživu od rodičov vzhľadom na to, že je študentom denného štúdia na strednej škole - výživné nezaplatil v júli 2012 a následne výživné neplatil od 15. novembra 2012 do konca mesiaca február 2013. Obvinený takto konal napriek tomu, že bol v predchádzajúcich dvadsiatich štyroch mesiacoch za taký čin odsúdený.
	Neplnenie vyživovacej povinnosti obvineným bolo vyhodnotené ako zavinené, pretože XXXXX mal po celý čas trvania skutku príjem ako živnostník, pričom uprednostnil starostlivosť o svoje dve dcéry pochádzajúce z terajšieho manželstva.
	S prihliadnutím na tieto skutočnosti a s prihliadnutím na to, že v mesiacoch marec, apríl, máj a jún 2013 zaslal z titulu výživného synovi XXXXX  po 100.- €, z ktorých suma 20.- € bola považovaná za splátku zaostalosti na výživnom (celkom 80.- €) a dňa  27.6.2013 zaslal z titulu výživného synovi sumu 320 €, možno konštatovať, že obvinený XXXXX svoju povinnosť dodatočne splnil v celom rozsahu. Vzhľadom na to, že  jeho čin nemal pre syna trvalo nepriaznivé následky a matke dieťaťa náhradné výživné vyplácané príslušným orgánom štátu nebolo, došlo k splneniu podmienok osobitného ustanovenia o účinnej ľútosti v zmysle § 86 písm. a/ Tr. zákona a v nadväznosti na to k splneniu podmienok  zániku trestnosti činu, ktorý je dôvodom pre zastavenie trestného stíhania v zmysle § 215 ods. 1 písm. h/ Tr. poriadku. Z tohto dôvodu bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Purkartová
prokurátorka